Ditel 3 nennt sich «Bund, Kantone und Gemeinden» und reglet in de Art. 43-135 d Kompetänzufdeilig zwüsche de drei staatlige Gliiderigsebene. Dodrin isch bsundrigs die umfassendi Liste vo de Zueständigkeite vom Bund  (Art. 54-125) vo Bedütig: Jede Erlass vom Bund muess sich uf e sonigi Norm stütze. Wenn kei expliziti Bundeskompetänz in eme bestimmte Gebiet existiert, so si d Kantön drfür zueständig und dr Bund isch nid befuegt, in däm Gebiet gsetzgäberisch dätig z wärde (lueg Föderalismus in dr Schwiiz, Subsidiarität). D Kompetänze vom Bund si im Lauf vo dr Zit die ganz Zit erwiiteret worde und au hüte wird die Liste relativ hüfig abgänderet - siig s dur en Aastoss vo de Bundesbehörde mittels em obligatorische  Referändum oder dur Volksinitiative.